Groot gevaar vir Hongkong as China militêr ingryp | Netwerk24
05 Augustus 2019 14:06
Die Hongkongse leier Carrie Lam – wat deur Beijing gesteun word – het betogers hier Maandag weer gewaarsku dat hulle die stad tot op die rand van 'n "uiters gevaarlike situasie bring" en dat dit 'n aanval op China se soewereiniteit is.
Betogers in Hongkong hardloop verlede week weg nadat die polisie traanrook afgevuur het. Foto: AP
Lam het vir die eerste keer in twee weke in die openbaar gepraat terwyl betogers die stad in 'n algemene staking vir die eerste keer tot algehele stilstand gebring het.
Lam het gewaarsku die betogers plaas die stad op 'n pad waar daar nie omdraaikans is nie. Sy het steeds geweier om te bedank.
Sy het nie uitgebrei op wat die gevaarlike situasie en die pad met geen omdraaikans behels nie, maar daar is al in die verlede gewaarsku dat China sy militêre magte kan instuur om die betogers vas te vat, en dat dit die einde van Hongkong se "beperkte onafhanklikheid" kan wees.
Nadat Brittanje sy eertydse kolonie op 1 Julie 1997 aan China teruggegee het, is ooreengekom op 'n tydperk van 50 jaar van "een land, twee stelsels" om te voorkom dat die vooruitstrewende Hongkong onder die beperkings van die Chinese bewind doodgedruk word.
Lam het Maandag gewaarsku die voortdurende betogings kan moeilikheid inhou vir die ooreenkoms van "een land, twee stelsels" en dit kan die vooruitgang en stabiliteit van Hongkong in gevaar stel.
Sy het dit duidelik gemaak dat sy nie sal bedank soos die betogers eis nie, maar dat die regering vasberade is om wet en orde te handhaaf.
Sedert 9 Junie is daar reeds 420 mense in hegtenis geneem, volgens die polisie.
Traangas is Maandag deur die polisie gebruik tydens hernieude chaos in die stad.
Dit is die grootste politieke uitdaging en burgerlike opstand teen die Chinese leier, Xi Jinping, sedert hy in 2012 aan bewind gekom het.
Dit het begin weens 'n Hongkongse wetsontwerp om mense van Hongkong te kan uitlewer aan China om daar tereg te staan, maar het gegroei tot groter weerstand teen die regering.
Talle winkels oral in die stad het Maandag hul deure gesluit. Dit sluit in H&M, Chanel en Dior. Winkels in die besige Causeway Bay-distrik het ook gesluit. – Reuters